 

HSR SR dňa 24.08.2015 Bod č. 03 programu

**Stanovisko Republikovej únie zamestnávateľov**

* k návrhu zákona o uznávaní dokladov o vzdelaní a uznávaní odborných kvalifikácií a o zmene a doplnení niektorých zákonov
* materiál na rokovaní HSR SR dňa 24.08.2015

**Stručný popis podstaty predkladaného materiálu a jeho relevancie z hľadiska RÚZ**

Materiál predkladá na rokovanie Hospodárskej a sociálnej rady ako spoločný materiál Ministerstvo školstva, vedy, výskumu a športu Slovenskej republiky, Ministerstvo zdravotníctva Slovenskej republiky, Ministerstvo pôdohospodárstva a rozvoja vidieka Slovenskej republiky a Ministerstvo dopravy, výstavby a regionálneho rozvoja Slovenskej republiky a to na základe Plánu legislatívnych úloh vlády Slovenskej republiky na rok 2015.

**Cieľom a obsahom materiálu je najmä:**

Cieľom predloženia nového návrhu zákona je vytvoriť v Slovenskej republike ucelený a prehľadný spoločný legislatívny rámec pre problematiku uznávania dokladov o vzdelaní a odborných kvalifikácií. V súčasnosti je otázka uznávania upravovaná v rôznych právnych predpisoch podľa stupňa dosiahnutého vzdelania prípadne podľa druhu uznania vzdelania s rôznymi postupmi a požiadavkami príslušných uznávacích orgánov. Návrh zákona spája všetky druhy uznávania dokladov a odborných kvalifikácií do jedného právneho predpisu, zjednotí podmienky uznávania, terminológiu, lehoty a všetky súvisiace skutočnosti s ohľadom na medzinárodné dokumenty, ktorými je Slovenská republika viazaná (Bolonská deklarácia, Dohovor Rady Európy a UNESCO o uznávaní kvalifikácií týkajúci sa vysokoškolského vzdelávania v európskom regióne podpísaný 11. apríla 1997 v Lisabone) a bilaterálne záväzky Slovenskej republiky v súvislosti s uznávaním dokladov o vzdelaní. Ďalším zámerom návrhu zákona je, aby sa odstránili aplikačné problémy súčasnej právnej úpravy (napr. nedostatočne upravený dvojstupňový model uznávania, nedostatočne upravené kompetencie príslušných orgánov, či nadobudnuté práva občanov EÚ).

**Dopady materiálu na verejné financie a na podnikateľské prostredie**

Podľa doložky vplyvov spracovanej predkladateľom materiál nepredpokladá žiaden dopad na podnikateľské prostredie, ani negatívny dopad na verejné financie.

**Návrh zákona má nadobudnúť účinnosť dňa 01.01.2016**

**Postoj RÚZ k materiálu**

Návrh zákona sa predkladá z dôvodu transpozície smernice o uznávaní odborných kvalifikácií a nariadenie o administratívnej spolupráci prostredníctvom informačného systému o vnútornom trhu (nariadenie o IMI) s transpozičnou lehotou do 18. januára 2016. Kľúčové prvky zmien smernice sú zavedenie európskeho profesijného preukazu pre povolania sestry, farmaceuta, fyzioterapeuta, horského vodcu a realitného agenta; aktualizácia minimálnych požiadaviek na odborné vzdelávanie veterinárnych lekárov a architektov; zavedenie výstražného mechanizmu pre odborníkov v zdravotníctve, pre veterinárov a pre pedagogických zamestnancov a zavedenie spoločných rámcov pre odbornú prípravu a spoločných skúšok namiesto spoločných platforiem, čo by malo umožniť rozšíriť mechanizmus automatického uznávania nových povolaní. **RÚZ ani jej členovia v medzirezortnom pripomienkovom konaní návrh zákona nepripomienkovali. Nakoľko návrh zákona nemá dopady na podnikateľské prostredie RÚZ berie návrh zákona na vedomie bez pripomienok.**

**Pripomienky RÚZ k predkladanému materiálu**

Bez pripomienok zo strany RÚZ

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)